Qesra Elysee Dibêje Macron Wê ji Tirkîyê Bixwaze ku Helwesta Xwe Zelal Bike 
NATO'yê dîyar kir ku Stoltenberg û Macron îro li Parîsê civîyane û amadekarîyên hilcivîna Madrîdê ya hefteya pêş gotûbêj kirine. 
Serokomarîya Fransa îro Sêşemê dîyar kir ku Serokomarê Fransa Emmanuel Macron ji Sekreterê Giştî yê NATO'yê Jens Stoltenberg re gotiye ku ew dixwaze ji Tirkîyê daxwaz bike ku helwesta xwe zelal bike. Lê, Serokomarîya Fransa pirtir agahî eşkere nekir. Qesra Elysee bi berdevamî ragihand ku Macron di hevdîtina bi Stoltenberg de di derbarê serlêdanên Swêd û Fînlandîya bo endamtîya NATO'yê piştgirîya xwe dubare kiriye. NATO'yê jî di derberê hevdîtina Stoltenberg û Macron de daxuyanîyekî nivîskî ragihand. NATO'yê dîyar kir ku Stoltenberg û Macron îro li Parîsê civîyane û amadekarîyên hilcivîna Madrîdê ya hefteya bê gotûbêj kirine. “ Stoltenberg û Macron girîngîya Konsepta Stratejîk Pêş ya NATO'yê destnîşan kirin, ya ku wê ji hêla rêberên li Madrîdê ve were pejirandin û wê di adaptasyona siberoja Hevalbendîyê dîyar bike,” NATO'yê got. Hevalbendîyê bi berdewamî ragihand ku di hilcivînê de ku wê di navbera 28-30 Hezîranê de pêk were,rêberên welatên endam wê biryarên girîng bigirin; ser bihêzkirina pêşdebirin û berevanîya NATO' yê û herwiha ser piştgirîya Ukrayna bo demekî dirêjtir. Rexistinê herwiha eşkere kir ku di hilcivînê de ku wê serlêdanên dîrokî yên Fînlandîya û Swêdê bo endamtîya NATO'yê were gotûbêj kirin. Herwiha wê rêberên NATO'yê li Madrîdê bi hevkarên din yên nêzîk re jî bicivin, di nav de Ukrayna, Gurcistan, û Yekîtîya Ewrupa (YE). Jêder: Reuters û daxuyanî ya fermî ya NATO'yê